**Az Eötvös József Kollégium Baráti Körének alapszabálya**

**(Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011.évi CLXXV.törvény valamint a 2013.évi V. törvény a Polgári Törvénykönyvről előírásai szerint módosított alapszabály)**

**Az Eötvös József Kollégium Baráti Körének törvényszéki nyilvántartási száma: 4364**

**A nyilvántartásba vételről rendelkező határozat száma: PK 66685/1991/4,**

**1992.03.19.**

**1. rész: Általános rendelkezések**

a) Az egyesület neve: Eötvös József Kollégium Baráti Köre (továbbiakban: Baráti Kör)

b) Az egyesület székhelye: 1118 Budapest, Ménesi út 11–13.

c) Az egyesület bélyegzője: körpecsét, a következő felirattal:

 Eötvös József Kollégium Baráti Köre

 (közepén a Kollégium épületének ábrájával)

d) Az egyesület rövid neve: EJK Baráti Köre

e) Az egyesület elektronikus címe: ecbaratikor@gmail.com

f) Az egyesület önálló jogi személy

**2. rész: A Baráti Kör céljai, feladatai és tevékenysége**

a) Az Eötvös Collegium volt növendékei közötti barátság és összetartozás tudatának fenntartása, a kollégiumi hagyományok őrzése, közös emlékek ápolása.

b) Állandó kapcsolat fenntartása az Eötvös Collegiummal. A Collegium erkölcsi és tevőleges támogatása abban, hogy nevelő és tudományos feladatait rendeltetéséhez híven, alapítója és utódai szellemében teljesítse.

c) Az Eötvös Collegium bentlakó és volt növendékeinek támogatása önművelésükben, tudományos törekvéseikben, s minden olyan közéleti tevékenységükben, mely iskolában és iskolán kívül a nemzeti művelődés és tudományosság ápolását, emelését célozza, s mely a Collegium hírnevét és becsületét öregbíti.

d) Közreműködés „Az Eötvös Collegiumért Alapítvány – Foundation for the Eötvös College” kezelésének és felügyeletének területén.

e) Kiemelt feladata különösen a Collegium hagyományainak ápolását célzó összejövetelek, emlékülések szervezése, megrendezése, részvétel a Collegium által szervezett rendezvényeken.

f) Az Eötvös Collegiumért Alapítvány erkölcsi és anyagi támogatása. Lehetőség szerint képviselet az alapítvány kuratóriumának munkájában.

**3. rész: A Baráti Kör jogállása**

A Baráti Kör olyan önkéntesen létrehozott, önkormányzattal rendelkező egyesület, amely az alapszabályában meghatározott célra alakult, nyilvántartott tagsággal rendelkezik, és céljainak elérésére szervezi tagjai tevékenységét.

A Baráti Kör közvetlen politikai tevékenységet nem folytat, szervezete politikai pártoktól független, ezektől támogatást nem kap, országgyűlési képviselőjelöltet nem állít, nem támogat, és ezt a jövőben is kizárja tevékenységi köréből.

**4. rész: A Baráti Kör tagsága**

A Baráti Kör tagsága rendes, pártoló és tiszteletbeli tagokból áll.

Rendes tagok lehetnek az Eötvös Collegium egykori bentlakó és bejáró tagjai, mindenkori tanárai és dolgozói. A tagság feltétele a belépési nyilatkozat kitöltése, melyben a Baráti Kör alapszabályát magára nézve kötelezően elfogadja, és a megállapított tagsági díj fizeti. A felvételről az elnökség javaslatára a választmány dönt.

Az egyesület rendes tagjait egyenlő jogok illetik meg és egyenlő kötelezettségek terhelik.

A Baráti kör tagja köteles az alapszabályban meghatározott tagi kötelezettségek teljesítésére.

Az egyesület tagja nem veszélyeztetheti az egyesület céljának megvalósítását és az egyesület tevékenységét.

Az egyesület tagja jogosult az egyesület tevékenységében részt venni.

 A vezető tisztségviselőktől felvilágosítást kérhet az egyesület tevékenységéről, indítványt tehet a közgyűlés és az elnökségi ülés napirendi pontjaira. Betekinthet az egyesület nyilvántartásaiba.

A tag jogosult a közgyűlésen, valamint a Baráti Kör által szervezett egyéb rendezvényeken részt venni, szavazati jogát gyakorolni, a közgyűlés rendjének megfelelően felszólalni, kérdéseket feltenni, javaslatokat és észrevételeket tenni.

A rendes tag jogosult - elnöki felkérése alapján- a Baráti Kört képviselni.

Pártoló tag lehet – két rendes tag ajánlásával – az a Baráti Kör alapszabályát elfogadó természetes személy, aki nem volt a Collegium növendéke, tanára, dolgozója, de tevékenységével segítette és segíti a Baráti Kör munkáját, a célokkal egyetért, a megvalósításban részt kíván venni. A pártoló tag felvételéről az elnökség javaslatára a választmány dönt.

Pártoló tag tisztségre nem választható, a közgyűlésen tanácskozási joggal vehet részt. Szavazati joggal nem rendelkezik. A pártoló tag részt vehet a Baráti Kör rendezvényein.

A pártoló tag a rendes tagokra megállapított tagdíjat fizeti.

Pártoló tag felvételét a Baráti Kör bármely tagja kezdeményezeti.

Tiszteletbeli tag lehet minden olyan természetes személy, aki – az elnökségtől kapott meghívás alapján – vállalja a Baráti Kör Alapszabályában meghatározott értékek és célok képviseletét.

A tiszteletbeli tag felvételéről az elnökség javaslatára a választmány dönt.

A tiszteletbeli tagot tagdíjfizetési kötelezettség nem terheli, tisztségre nem választható, a közgyűlésen tanácskozási joggal vehet részt.

A tiszteletbeli tag részt vehet a Baráti Kör rendezvényein. Tiszteletbeli tag felvételét a Baráti Kör bármely tagja kezdeményezheti.

A tagok személyére vonatkozó adatok nem nyilvánosak.

A tagok – a tagdíj megfizetésén túl – az egyesület tartozásaiért saját vagyonukkal nem felelnek.

*A tagsági jogviszony megszűnik:*

1. a tag kilépésével,
2. a tagság jogviszony egyesület általi felmondásával,
3. a tag kizárásával,
4. a tag halálával,
5. a Baráti kör jogutód nélküli megszűnésével,
6. a tag tagsági jogviszonyát az egyesület képviselőjéhez intézett írásbeli nyilatkozattal bármikor, indokolás nélkül megszüntetheti.

*Felmondás a Baráti Kör részéről:*

Ha a Baráti Kör tagja a megállapított tagdíjat az egymást követő két naptári évben nem fizeti, s a fizetésre utaló elnökségi felszólítás ellenére sem rendezi tartozását, a Baráti Kör a tagsági jogviszonyt harmincnapos határidővel írásban felmondhatja.

A felmondásról az egyesület közgyűlése dönt**.**

*A tag kizárása*

A tagnak jogszabályt, az egyesület alapszabályát vagy közgyűlési határozatát súlyosan vagy ismételten sértő magatartása esetén a közgyűlés – bármely egyesületi tag, vagy egyesületi szerv kezdeményezésére – a taggal szemben kizárási eljárást folytathat le.

A kizárásról a közgyűlés kétharmados szótöbbséggel dönt.

A tag kizárását kimondó határozatot írásba kell foglalni és indokolással kell ellátni. Az indokolásnak tartalmaznia kell a kizárás alapjául szolgáló tényeket, bizonyítékokat, továbbá a jogorvoslati lehetőségről való tájékoztatást.

A kizáró határozatot a taggal írásban közölni kell.

A kizáró határozat ellen a fellebbezési lehetőséget eseti választott bíróságon kell biztosítani.

**5. rész:** **A Baráti Kör szervei és azok hatásköre**

**A közgyűlés**

Az egyesület döntéshozó szerve a közgyűlés.

A közgyűlés évente legalább egy alkalommal ülésezik. A közgyűlést az elnökség hívja össze. A Közgyűlés összehívásáról, annak megkezdése előtt legalább tizenöt (l5) nappal a napirendi pontok megjelölésével a tagokat értesíteni kell elektronikus levélben és az Eötvös Collegium honlapján.

A közgyűlési meghívónak az alábbiakat kell tartalmaznia:

– közgyűlést összehívó szerv vagy személy neve, székhelye

– közgyűlés időpontja

– közgyűlés helye

– napirendi pontok

– figyelemfelhívás határozatképtelenség esetére.

A napirendet a meghívóban olyan részletességgel kell feltüntetni, hogy a szavazásra jogosultak a tárgyalni kívánt témakörökben álláspontjukat kialakíthassák.

A tag jogosult a közgyűlésen részt venni, szavazati jogát gyakorolni, a közgyűlés rendjének megfelelően felszólalni, kérdéseket feltenni, javaslatokat és észrevételeket tenni.

A közgyűlés nem nyilvános, azon a tagokon és az ügyvezetésen kívül a közgyűlés összehívására jogosult által meghívottak és az alapszabály vagy a közgyűlés határozata alapján tanácskozási joggal rendelkező személyek vehetnek részt.

A közgyűlés tisztségviselőinek (levezető elnök, jegyzőkönyvvezető, jegyzőkönyv- hitelesítők, szavazatszámlálók) megválasztása nyílt, **szótöbbségi** szavazással történik.

A elnökség, a választmány és a felügyelő bizottság tagjainak megválasztása titkos szavazással történik.

*A közgyűlés hatáskörébe tartozik:*

*a)*az alapszabály módosítása;

*b)*az egyesület megszűnésének, egyesülésének és szétválásának elhatározása;

*c)*az elnökség, a választmány és a felügyelő bizottság tagjainak megválasztása, visszahívása;

*d)* tiszteletbeli elnöki cím adományozása;

*e)*az éves költségvetés elfogadása;

*f)*az éves beszámoló – ezen belül az ügyvezető szerv által az egyesület vagyoni helyzetéről készített jelentésének – elfogadása;

*g)*az éves tagdíj megállapítása;

*h)*a vezető tisztségviselő feletti munkáltatói jogok gyakorlása, ha a vezető tisztségviselő az egyesülettel munkaviszonyban áll;

*i)*az olyan szerződés megkötésének jóváhagyása, amelyet az egyesület saját tagjával, vezető tisztségviselőjével, a felügyelőbizottság tagjával vagy ezek hozzátartozójával köt;

*j)*a jelenlegi és korábbi egyesületi tagok, a vezető tisztségviselők és a felügyelőbizottsági tagok vagy más egyesületi szervek tagjai elleni kártérítési igények érvényesítéséről való döntés;

*k)*a felügyelőbizottság tagjainak megválasztása, és visszahívása;

*l)*a választott könyvvizsgáló megválasztása, visszahívása és díjazásának megállapítása; *m)*a végelszámoló kijelölése.

*n)* az elnökség, a választmány, a felügyelő bizottság tagjainak visszahívása. Visszahíváshoz a közgyűlés kétharmados szótöbbséges döntése szükséges. A visszahívást írásban indokolni kell.A döntés ellen eseti választott bíróságon van jogorvoslati lehetőség.

*A közgyűlés összehívása*

Az elnökség köteles a közgyűlést összehívni a szükséges intézkedések megtétele céljából, ha

*a)*az egyesület vagyona az esedékes tartozásokat nem fedezi;

*b)*az egyesület előreláthatólag nem lesz képes a tartozásokat esedékességkor teljesíteni; vagy

*c)*az egyesület céljainak elérése veszélybe került;

*d)* a közgyűlést össze kell hívni, ha azt a bíróság elrendeli, illetőleg, ha legalább a tagok tíz százaléka – az ok és a cél írásban történő megjelölésével – kívánja. A tagok írásbeli kérelme alapján az elnökség a kérelem beérkezést követő harminc napon belül gondoskodik a közgyűlés összehívásáról.

Az a) b) c) pontok miatt összehívott közgyűlésen a tagok kötelesek az összehívásra okot adó körülmény megszüntetése érdekében intézkedni vagy az egyesület megszüntetéséről dönteni.

A közgyűlést a meghívó kézbesítésétől vagy közzétételétől számított 15. nap utáni időpontra kell összehívni. Ezen időn belül a tagok és az egyesület szervei a közgyűlést összehívó szervtől vagy személytől a napirend kiegészítését kérhetik, a kiegészítés indokolásával. A napirend kiegészítéséről a közgyűlést összehívó szerv vagy személy jogosult dönteni. Ha a napirend kiegészítése iránti kérelemről a közgyűlést összehívó szerv vagy személy nem dönt, vagy azt elutasítja, a közgyűlés a napirend elfogadásáról szóló határozat meghozatalát megelőzően külön dönt a napirend kiegészítéséről.

A közgyűlés határozatképessége a nyilvántartott tagok ötven százaléka és egy fő jelenléte esetén érvényes. Határozatképtelenség esetén a közgyűlés egy órás időtoldással megismételhető. Erről a meghívóban a tagságot tájékoztatni kell. Az ismételten összehívott közgyűlés a jelenlevők számától függetlenül határozatképes, de csak az eredeti meghívóban szereplő napirendi pontokban hozhat határozatot.

Az egyesület alapszabályának módosításához a jelenlévő tagok háromnegyedes szótöbbséggel hozott határozata szükséges.

A közgyűlés határozatait az Eötvös Collegium honlapján közzé kell tenni.

*Tisztújító közgyűlés*

A Baráti Kör háromévenként tisztújító közgyűlést tart. Az előkészítéséhez a választmány kér fel három rendes tagot (előkészítő bizottság), akik maguk közül választják meg az elnököt.

**Az elnökség**

A közgyűlés által titkos szavazással megválasztott elnökség megbízatása három évre szól.

Az elnökség öt tagból áll, elnökét maga választja tagjai közül, aki ellátja a Baráti Kör ügyvezetési feladatát.

Az elnökség tagjai közül egy vagy két alelnököt választhat.

Az elnökség szükség szerint ülésezik, ülését az elnök hívja össze. Az elnökség határozatképes az elnök és legalább két tag jelenlétekor.

Az elnökség tagjai kötelesek a közgyűlésen részt venni, a közgyűlésen az egyesülettel kapcsolatos kérdésekre válaszolni, az egyesület tevékenységéről és gazdasági helyzetéről beszámolni.

Az elnökség határozatait a jelenlévők egyszerű szótöbbségével hozza.

Az elnökség ülése személyes részvétel mellőzésével elektronikus levelezési módszerrel is lefolytatható.

Az elnökség határozatait a Határozatok könyvében kell rögzíteni.

*Az elnökség feladatkörébe tartozik:*

*a)*az egyesület napi ügyeinek vitele, az elnökség hatáskörébe tartozó ügyekben a döntések meghozatala;

*b)*a beszámolók előkészítése, azoknak a választmány és a közgyűlés elé terjesztése;

*c)*az éves költségvetés elkészítése és annak a választmány és a közgyűlés elé terjesztése;

*d)*az egyesületi vagyon kezelése, a vagyon felhasználására és befektetésére vonatkozó, a közgyűlés hatáskörébe nem tartozó döntések meghozatala és végrehajtása;

*e)*az egyesület jogszabály és az alapszabály szerinti szervei megalakításának, és a tisztségviselők megválasztatásának előkészítése;

*f)*a közgyűlés összehívása, a tagság és az egyesület szerveinek értesítése;

*g)*az elnökség által összehívott közgyűlés napirendi pontjainak meghatározása;

*h)*részvétel a közgyűlésen és válaszadás az egyesülettel kapcsolatos kérdésekre;

*i)*a tagság nyilvántartása;

*j)*az egyesület határozatainak, szervezeti okiratainak és egyéb könyveinek vezetése;

*k)*az egyesület működésével kapcsolatos iratok megőrzése;

*l)*az egyesületet érintő megszűnési ok fennállásának mindenkori vizsgálata és annak bekövetkezte esetén a törvényben előírt intézkedések megtétele;

*m)*új tagfelvételére vonatkozó javaslattétel a választmánynak.

**A választmány**

A választmánynak 21 tagja van. A választmány legalább negyedévente egyszer ülésezik. A választmány ülését a Baráti Kör elnöke hívja össze az előzetes napirend csatolásával. A választmány ülésének levezetése a Baráti Kör elnökének feladata. A választmány ülésén az elnök és az elnökség tagjai tanácskozási joggal vehetnek részt.

**A választmány ülésén valamennyi kollégiumi igazgató – amennyiben nem tagja a választmánynak – tanácskozási joggal vehet részt.**

A választmány döntési és javaslattételi joggal rendelkezik.

Tagjait – három évre – az előkészítő bizottság javaslatára a közgyűlés választja meg. A választmány 11 megválasztott tag jelenléte esetén határozatképes.

A választmány

1. dönt a rendes, a pártoló és a tiszteletbeli tagok felvételére tett elnökségi javaslatról,
2. előzetesen véleményezi az elnökség beszámolóit, a közgyűlés tervezett napirendjét, illetve a közgyűlés elé terjesztendő egyéb írásos javaslatokat,
3. előzetesen véleményezi az egyesületi vagyonkezelésére vonatkozó nagyobb összegű – 200.000 Ft-ot meghaladó – elnökségi határozatokat,
4. véleményezi a Felügyelő Bizottság éves jelentését,
5. napirendre tűz és megtárgyal bármely, a Baráti Kör működésével kapcsolatos kérdést.

**A Felügyelő Bizottság**

A felügyelő bizottság a közgyűlés által három évre választott, három tagból álló testület.

A bizottság elnökét tagjai közül saját maga választja meg az alakuló ülésen. A bizottságnak nem lehet elnöke vagy tagja az a személy, aki az elnökség elnöke vagy tagja, illetve annak hozzátartozója.

A felügyelő bizottság szükség szerint, de évente legalább kétszer ülésezik.

Az üléseket a bizottság elnöke hívja össze.

Az ülés meghívójában fel kell tüntetni az ülés helyét, idejét, a megtárgyalandó napirendet, valamint csatolni kell az írásbeli előterjesztéseket. A meghívót a felügyelő bizottság tagjainak az ülés időpontja előtt legalább nyolc nappal kézhez kell kapniuk.

A felügyelő bizottság akkor határozatképes, ha elnöke és a két fő jelen van. Döntéseit egyszerű szótöbbséggel, nyílt szavazással hozza. Szavazategyenlőség esetén nincs döntés.

A felügyelő bizottság működésének részletes szabályait és ügyrendjét maga állapítja meg. Ez nem lehet ellentétes az Alapszabállyal.

*A felügyelő bizottság feladat- és hatásköre:*

Az egyesületi szervek, valamint a jogszabályok, az alapszabály és az egyesületi határozatok végrehajtásának, betartásának ellenőrzése.

A Baráti Kör működésének és gazdálkodásának ellenőrzése. Ennek során az elnökségtől jelentést kérhet, továbbá a Baráti Kör könyvelésébe és irataiba betekinthet, azokat megvizsgálhatja.

Véleményéről írásban tájékoztatja a választmányt és a közgyűlést.

A felügyelő bizottság elnöke az elnökség, valamint a választmány ülésén tanácskozási joggal részt vehet.

A felügyelő bizottság köteles az elnökséget tájékoztatni és a testület összehívását kezdeményezni, ha arról szerez tudomást, hogy a szervezet működése során olyan jogszabálysértés vagy a Baráti Kör érdekeit egyébként súlyosan sértő esemény (mulasztás) történt, amelynek megszűntetése vagy következményeinek elhárítása, illetve enyhítése az intézkedésre jogosult vezető szerv döntését teszi szükségessé, illetve ha a vezető tisztségviselők felelősségét megalapozó tény merült fel.

Az intézkedésre jogosult vezető szervet (az elnökséget) 30 napon belül össze kell hívni. E határidő után a vezető szerv összehívására a felügyelő bizottság is jogosult.

**6. rész: A Baráti Kör gazdálkodása**

A Baráti Kör az egyesületi cél megvalósításával közvetlenül összefüggő gazdasági tevékenység végzésére jogosult.

A Baráti Kör vagyonát céljának megfelelően használhatja, vagyonát nem oszthatja fel tagjai között, és a tagok részére nyereséget nem juttathat.

**Az elnökség, a választmány és a felügyelő bizottság tagjai a végzett tevékenységükért anyagi ellenszolgáltatásban nem részesülnek.**

A Baráti Kör csak olyan módon vállalhat kötelezettséget, amely nem veszélyezteti az alapcél szerinti tevékenységének ellátását és működésének fenntartását.

**7. rész: Záró rendelkezések.**

Az egyesület céljának módosításához és az egyesület megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.

**A Baráti Kör megszűnése esetén az egyesület vagyonát a Bethlen Gábor Alapítvány veszi át.**

**Az egyesület a tagok és az egyesületi szervek egymás közötti jogvitáinak rendezésére az az eseti választott bírósági eljárást köti ki.**

**Az alapszabályban nem szabályozott kérdésekben a 2011. évi CLXXV törvény és a hatályos Polgári Törvénykönyv rendelkezéseit kell alkalmazni.**

A Baráti Kör Alapszabálynak módosítását a …….......... ……….... tartott közgyűlés

fogadta el. (A jelenléti ív a módosítás melléklete)

Hely, dátum: …………………............................................................................

Levezető elnök: ................................................................................................

hitelesítő tag: ...........................................................................................................

hitelesítő tag: ...........................................................................................................

Jegyzőkönyv-vezető: ............................................................................................